DECIZIA BĂNCII CENTRALE EUROPENE
din 24 iulie 2007
privind termenii şi condiţiile TARGET2-ECB
(BCE/2007/7)
(2007/601/CE)
COMITETUL EXECUTIV AL BĂNCII CENTRALE EUROPENE,
având în vedere Tratatul de instituire a Comunităţii Europene, în special articolul 105 alineatul (2) a patra liniuţă,
având în vedere Statutul Sistemului European al Băncilor Centrale şi al Băncii Centrale Europene, în special articolul 11.6 şi articolele 17, 22 şi 23,
întrucât:
(1)
O politică monetară unică implică nevoia unui sistem de plăţi prin care operaţiunile de politică monetară între băncile centrale naţionale (BCN) şi instituţiile de credit pot fi efectuate la timp şi în siguranţă şi care promovează unicitatea pieţei monetare în cadrul zonei euro.
(2)
Varianta iniţială a sistemului transeuropean automat de transfer rapid cu decontare pe bază brută în timp real („TARGET”) se înlocuieşte cu TARGET2, caracterizat printr-o platformă tehnică unică numită platformă comună unică (PCU). TARGET2 va continua să îndeplinească aceleaşi scopuri principale ca şi TARGET, furnizând un mecanism solid şi eficient, care funcţionează pe baza SSP, pentru decontarea plăţilor în euro.
(3)
Consiliul guvernatorilor a adoptat Orientarea BCE/2007/2 din 26 aprilie 2007 privind Sistemul transeuropean automat de transfer rapid cu decontare pe bază brută în timp real (TARGET2) (1).
(4)
Banca Centrală Europeană (BCE) va participa la TARGET2 în scopul procesării plăţilor proprii ale BCE şi a plăţilor clienţilor săi efectuate în TARGET2 şi pentru a furniza, prin intermediul TARGET2, servicii de decontare pentru organizaţiile prestatoare de servicii de compensare (clearing) şi de decontare, inclusiv pentru entităţile stabilite în afara Spaţiului Economic European (SEE), cu condiţia ca acestea să fie supuse supravegherii de către o autoritate competentă şi accesul lor la TARGET2-ECB să fi fost aprobat de către Consiliul guvernatorilor.
(5)
BCE poate accepta drept clienţi doar bănci centrale şi organizaţii europene şi internaţionale.
(6)
BCE poate acorda credit pe parcursul zilei (intraday credit) conform prezentei decizii doar clienţilor care sunt organizaţii europene sau internaţionale.
(7)
Consiliul guvernatorilor a hotărât ca regulile sistemelor componente ale TARGET2 să fie armonizate în cea mai mare măsură posibilă şi făcute publice,
DECIDE:
Articolul 1
Domeniu de aplicare
(1) TARGET2-ECB poate doar:
(a)
procesa plăţile proprii ale BCE;
(b)
procesa plăţile clienţilor BCE; şi
(c)
furniza servicii de decontare pentru organizaţiile prestatoare de servicii de compensare (clearing) şi de decontare, inclusiv pentru entităţile stabilite în afara SEE, cu condiţia ca acestea să fie supuse supravegherii de către o autoritate competentă şi accesul lor la TARGET2-ECB să fi fost aprobat de către Consiliul guvernatorilor.
(2) BCE poate accepta drept clienţi doar bănci centrale şi organizaţii europene şi internaţionale.
Articolul 2
Credit pe parcursul zilei (intraday credit)
(1) BCE poate acorda credit pe parcursul zilei (intraday credit) doar clienţilor care sunt organizaţii europene sau internaţionale prin descoperiri de cont asupra contului (conturilor) unor astfel de clienţi. Descoperirile de cont nu vor depăşi în nici un moment pe parcursul zilei valoarea definită în acordul cu clientul pentru fiecare dintre conturi. Creditul pe parcursul zilei (intraday credit) acordat de BCE se limitează la ziua în cauză, fără posibilitatea de prelungire prin credit overnight.
(2) Orice acordare de credit pe parcursul zilei (intraday credit) de către BCE se realizează în conformitate cu aranjamentele de punere în aplicare a regulilor de acordare a creditului pe parcursul zilei (intraday credit) prevăzute în anexa III la Orientarea BCE/2007/2.
Articolul 3
Termeni şi condiţii TARGET2-ECB
Termenii şi condiţiile TARGET2-ECB sunt cele prevăzute în anexa la prezenta decizie.
Articolul 4
Intrare în vigoare
(1) Prezenta decizie intră în vigoare la 19 mai 2008.
(2) Decizia BCE/1999/NP3 din 16 martie 1999 privind mecanismul de plăţi al Băncii Centrale Europene şi Decizia BCE/2003/NP2 din 28 ianuarie 2003 de modificare a Deciziei BCE/1999/NP3 privind mecanismul de plăţi al Băncii Centrale Europene vor fi abrogate începând cu data intrării în vigoare a prezentei decizii şi trimiterile la Decizia BCE/1999/NP3 şi Decizia BCE/2003/NP2 vor fi interpretate ca trimiteri la prezenta decizie.
Adoptată la Frankfurt pe Main, 24 iulie 2007.